CELEX: 32015D2182
Language: lv
Date: 2015-11-24 00:00:00
Title: Komisijas Īstenošanas lēmums (ES) 2015/2182 (2015. gada 24. novembris) par pasākumu, ko Vācija saskaņā ar Eiropas Parlamenta un Padomes Direktīvu 2006/42/EK veikusi, lai aizliegtu laist tirgū mājputnu plūkšanas mašīnas tipu (izziņots ar dokumenta numuru C(2015) 8086) (Dokuments attiecas uz EEZ)

26.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 309/13
            
         KOMISIJAS ĪSTENOŠANAS LĒMUMS (ES) 2015/2182
   (2015. gada 24. novembris)
   par pasākumu, ko Vācija saskaņā ar Eiropas Parlamenta un Padomes Direktīvu 2006/42/EK veikusi, lai aizliegtu laist tirgū mājputnu plūkšanas mašīnas tipu
   
      
         (izziņots ar dokumenta numuru C(2015) 8086)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām un ar kuru groza Direktīvu 95/16/EK (1), un jo īpaši tās 11. panta 3. punktu,
   tā kā:
   
               (1)
            
            
               Saskaņā ar procedūru, kas izklāstīta Direktīvas 2006/42/EK 11. panta 2. punktā, Vācija paziņoja Komisijai par pasākumu, lai aizliegtu laist tirgū mājputnu plūkšanas mašīnas tipu RF-169, ko izplata uzņēmums Fringo GmbH & Co. KG, Kurfürstendamm 96, 10709 Berlīne.
            
         
               (2)
            
            
               Šā pasākuma veikšanas iemesls bija mājputnu plūkšanas mašīnas neatbilstība būtiskajām prasībām attiecībā uz veselības aizsardzību un drošību, kas noteiktas Direktīvas 2006/42/EK I pielikumā.
            
         
               (3)
            
            
               Direktīvas 2006/42/EK I pielikuma 1.2.3. iedaļā “Iedarbināšana” un 1.2.4.1. iedaļā “Parasta apturēšana” noteikts, ka mašīna jāaprīko ar vadības ierīci, kas nepieļauj iedarbināšanu bez uzraudzības un negaidītu iedarbināšanu, kā arī nodrošina, ka operators jebkurā laikā var droši apturēt mašīnu. Plūkšanas mašīnai ir elastīgs elektrotīkla kabelis ar kontaktdakšu, kurā ir neliels sadales panelis ar diferenciālās strāvas aizsardzības ierīci (RCD). Apzinātu iedarbināšanu un parastu apturēšanu veic atbilstoši lietošanas instrukcijām, ievietojot kontaktdakšu kontaktligzdā un atvienojot to. Uz mašīnas nav ieslēgšanas/izslēgšanas slēdža.
            
         
               (4)
            
            
               Direktīvas 2006/42/EK I pielikuma 1.2.4.3. iedaļā “Apturēšana ārkārtas gadījumos” noteikts, ka mašīna jāaprīko ar vienu vai vairākām ierīcēm darbības apturēšanai ārkārtas gadījumos, lai novērstu faktiskus vai iespējamus apdraudējumus. Ņemot vērā elastīgā elektrotīkla kabeļa garumu (3,4 m), tas, ka mašīnai nav ieslēgšanas/izslēgšanas slēdža un to var apturēt, tikai atvienojot kontaktdakšu no kontaktligzdas, tūlītēju apdraudējumu var novērst tikai ar uz mašīnas esošu ierīci darbības apturēšanai avārijas gadījumos.
            
         
               (5)
            
            
               Direktīvas 2006/42/EK I pielikuma 1.2.6. iedaļā “Energoapgādes traucējumi” noteikts, ka energoapgādes pārtraukuma, atjaunošanas pēc pārtraukuma vai svārstību gadījumā mašīnas energoapgādē mašīna nedrīkst radīt bīstamu situāciju. Kad tiek atjaunota elektroapgāde, plūkšanas mašīna nekavējoties iedarbojas, kas var radīt bīstamu situāciju.
            
         
               (6)
            
            
               Direktīvas 2006/42/EK I pielikuma 1.3.7. iedaļā “Risks saistībā ar kustīgajām daļām” noteikts, ka mašīnas jāprojektē un jākonstruē tā, lai novērstu saskares risku, kas var izraisīt nelaimes gadījumus, vai gadījumā, ja risks nav novēršams, lai tās būtu aprīkotas ar aizsargiem vai aizsargierīcēm. Plūkšanas mašīnas transmisijas kustīgās daļas ir pieejamas caur spalvu izvades eju mašīnas sānos un no mašīnas apakšas. Mašīna nepārtrauc darboties, kad pārloks ir atvērts, un tādējādi lietotāja ķermeņa daļas var nonākt saskarē ar rotējošām daļām, kuras var izraisīt traumu.
            
         
               (7)
            
            
               Direktīvas 2006/42/EK I pielikuma 1.5.1. iedaļā “Elektroenerģijas pievads” noteikts, ka mašīnas jāprojektē, jākonstruē un jāaprīko tā, lai novērstu vai varētu novērst visus ar elektrību saistītus apdraudējumus. Vadojums jāizvēlas tā, lai tas būtu piemērots visiem lietošanas nosacījumiem, ārējo faktoru iedarbībai un mehāniskai iedarbībai. Mašīnās izmantotie PVC kabeļi (H05VV-F un 53 RVV 300/500 V) ir paredzēti ļoti vieglai, vieglai un parastai slodzei, ūdens klātbūtnē – brīvi pilošiem pilieniem un pagaidu lietošanai ārpus telpām. Tā kā, izmantojot mašīnu paredzētajam mērķim, jārēķinās ar pieslēgkabeļa applūšanu un smagu slodzi, pieslēgkabelis ir klasificēts kā nedrošs.
            
         
               (8)
            
            
               Direktīvas 2006/42/EK I pielikuma 1.7.3. iedaļā “Mašīnas marķējums” noteikts, ka mašīnas jāmarķē, redzami, salasāmi un neizdzēšami norādot obligātos datus. Uz plūkšanas mašīnas nav norādīts izlaides gads, un datu plāksne nav pastāvīgi piestiprināta mašīnai. Uz motora nav ražotāja sērijas numura vai identifikācijas simbola, dzīslu skaita, piemērotā(-o) standarta(-u), temperatūras klases/temperatūras robežvērtību vai nominālās jaudas koeficienta(-u).
            
         
               (9)
            
            
               Komisija aicināja uzņēmumu Fringo GmbH & Co. KG iesniegt komentārus par Vācijas veikto pasākumu. Atbilde netika saņemta.
            
         
               (10)
            
            
               Vācijas iestāžu sniegto pierādījumu izskatīšana apstiprina, ka mājputnu plūkšanas mašīnas tips RF-169, ko izplata uzņēmums Fringo GmbH & Co. KG, Kurfürstendamm 96, 10709 Berlīne, neatbilst Direktīvas 2006/42/EK 5. panta 1. punkta a) apakšpunktā minētajām būtiskajām prasībām attiecībā uz veselības aizsardzību un drošību un ka šī neatbilstība rada nopietnus savainojumu draudus lietotājiem. Tāpēc jāuzskata, ka Vācijas veiktais pasākums ir pamatots,
            
         IR PIEŅĒMUSI ŠO LĒMUMU.
   1. pants
   Pasākums, ko Vācija veikusi, lai aizliegtu laist tirgū mājputnu plūkšanas mašīnas tipu RF-169, ko izplata uzņēmums Fringo GmbH & Co. KG, Kurfürstendamm 96, 10709 Berlīne, ir pamatots.
   2. pants
   Šis lēmums ir adresēts dalībvalstīm.
   
      Briselē, 2015. gada 24. novembrī
      
         
            Komisijas vārdā –
         
         
            Komisijas locekle
         
         Elżbieta BIEŃKOWSKA
      
   
   
      (1)  OV L 157, 9.6.2006., 24. lpp.